Oswaldo López Arellano
<s>Oswaldo Enrique López Arellano (Danlí, 30. lipnja 1921. – Tegucigalpa, 16. svibnja 2010.) bio je honduraški general, političar i biznismen, najpoznatiji po tome što je u dva navrata bio predsjednik Hondurasa.</s><s>Došavši na vlast nakon vojnog udara, López Arellano je tokom svojih mandata vodio diktaturu, a konačno je smijenjen, također u puču, nakon skandala "Bananagate", u sklopu kojega je primio milijunsko mito iz Sjedinjenih Država.</s>

<s>Rodio se u Danlíju u utjecajnoj obitelji; njegov otac se zvao Enrique López, a majka Carlota Arellano.</s><s>U dobi od 18 godina pridružuje se vojsci, diplomiravši pri ratnom zrakoplovstvu; za vrijeme Drugog svjetskog rata boravio je u Arizoni, gdje se dodatno usavršavao.</s><s>Dugo godina je držao čin pukovnika, ali je pred kraj svoje vojne karijere unaprijeđen u generala.</s>

<s>Njegov prvi politički angažman bilo je kratko sudjelovanje u radu vojne hunte iz 1956. godine, u sklopu koje je djelovao samo par mjeseci prije nego je ista prepustila vlast demokratski izabranom predsjedniku 	Ramóu Villedu Moralesu.</s><s>Nezadovoljan Villedinom liberalnom politikom, López Arellano je 1963. godine predvodio vojni udar, nakon kojega je preuzeo vlast u zemlji; Villeda je nakon puča deportiran u Kostariku.</s><s>Državni udar izveden je samo deset dana prije zakazanih općih izbora, na kojima su, prema svim prognozama, liberali trebali ponovo osvojiti vlast.</s><s>Kao predvodnik puča, López Arellano je preuzeo mjesto predsjednika države te je ukinuo ustavna prava i parlament, a zabranio je i sve opozicijske novine.</s><s>Godine 1965. promulgirao je novi ustav kojim je ozakonio svoj mandat.</s>

<s>Kao diktator je vladao sve do 1971. godine, kada je dopustio održavanje izbora na kojima ga je zamijenio Ramón Ernesto Cruz.</s><s>Demokratska vlast nije dugo izdržala jer je López Arellano već u prosincu 1972. godine poveo novi državni udar u kojemu je ponovo preuzeo predsjedničku funkciju.</s><s>Tokom svog drugog mandata, López Arellano je nadzirao veliku zemljišnu reformu koja je započela još 1965. godine, a od 1972. do 1975. je kompletirala svoju posljednju fazu.</s><s>Pokušavajući izbalansirati nacionalne interese s onim američkim (Sjedinjene Države su i dalje snažno gospodarski eksploatirale Honduras), López Arellano se 1975. godine našao u centru skandala kada je otkriveno da mu je kompanija United Brands Company dala $1,250,000 (i obećala dodatnih $1,250,000) mita kako bi smanjio porez na izvor banana.</s><s>Izbila je međunarodna afera, u Hondurasu znana kao "Bananagate", koja je dovela do toga da je López Arellano u travnju 1975. godine svrgnut u vojnom udaru, a na njegovo mjesto je došao general Juan Alberto Melgar.</s>

<s>Nakon puča, povukao se iz aktivne politike te postao biznismen.</s><s>Tokom godina je postao vlasnik nekolicine kompanija diljem Centralne Amerike, a jedna od njegovih kompanija bila je i ugasla aviokompanija SAHSA.</s><s>Oswaldo López Arellano je umro 16. svibnja 2010. godine u Tegucigalpi tokom operacije raka prostate.</s>

<s>Honduraški političari
Predsjednici Hondurasa
Generali
Pučisti
Poslovni ljudi</s>

